Renosterstropery: Taakspan keer 12 aan - Maroela Media
Renosterstropery: Taakspan keer 12 aan
Argieffoto Foto: Andrew Taylor, ScienceLine
Beamptes van die polisie se Operation Rhino 7-taakspan in Mpumalanga het die afgelope twee weke 12 verdagtes in hegtenis geneem vir oortredings wat verband hou met renosterstropery.
Brig. Vish Naidoo, nasionale polisiewoordvoerder, het Vrydag gesê die verdagtes, tussen 22 en 35 jaar oud, is tydens voortdurende operasies in en om die Krugerwildtuin in Skukuza, Acornhoek en Hazyview aangekeer.
"Die polisie het tydens die inhegtenisnemings beslag gelê op 'n .375- en .306-jaggeweer, 'n rewolwer, ammunisie, twee vermeende gesteelde voertuie en 'n byl," het Naidoo gesê.
"Die gewere en rewolwer se reeksnommers is afgevyl. Die vuurwapens sal vir ballistiese toetse gestuur word om vas te stel of dit met ander misdrywe verbind kan word. Die byl sal vir forensiese kenners gestuur word om vas te stel of dit gebruik is in stropery-voorvalle."
Die verdagtes word aangekla van die besit van onwettige vuurwapens en ammunisie, die besit van vermeende gesteelde voertuie, betreding in 'n wildtuin en die besit van 'n gevaarlike wapen.
Frans Mfuku, Kelemi Mbombi en Buja Mashele, al drie van Mosambiek, het op 31 Januarie in die Skukuza-landdroshof verskyn. Hul saak is tot 22 Februarie uitgestel.
Anton Sadam Mthombothi, Erick Vukeya, Bongani Mdluli en Hendric Gwebu, almal Suid-Afrikaners, het op 6 Februarie vlugtig in die Acornhoek-landdroshof verskyn en die saak is tot 10 Februarie uitgestel.
Bruce Mpofu, 'n Zimbabwiër, en Thembelani Ndlovu, Nobuhle Xaba, Amanda Dlamini en Sandile Ntuli, Suid-Afrikaners, het op 6 Februarie in die Witrivier-landdroshof verskyn. Die saak is tot 16 Februarie uitgestel.
Al die sake is uitgestel vir formele borgtogaansoeke en om die woonadresse van die verdagtes vas te stel.
Krugerwildtuin Mpumalanga Renosterstropery
Joost se broer: 'Hy was plein ou, maar legende vir wêreld'
Joost van der Westhuizen: Amor, kinders bring hulde
Wat gebeur met renosterstropers wat gevang word? Word hulle skuldig gevind? Hoeveel indien enige, sit huidig in die tronk? Kan Maroela nie ' n slag daaroor berig nie? ' n Paar jaar gelede was 'n groot groep Blankes onder andere bekendes in wildkringe gevang, sit hulle in die tronk of het hulle weer met 'n slenter losgekom?